Source: http://www.borsmenta.hu/iszunk/a-pinot-noir-eljovendo-mekkaja
Timestamp: 2020-02-21 16:19:14+00:00

Document:
kóstoló | etyek | etyeki kúria
A pinot noir eljövendő Mekkája
2019.01.09. | Kalmár Borbála
Az Etyeki Kúria Pincészet pinot noir borait kóstolni mindig ünnep. Hát még ha több évjárat termését is van szerencsénk egymás mellett szemügyre venni! Most ez történt, vertikális kóstolón jártunk, és komoly élményekkel tértünk haza...
Bajban lesznek a borvidékeink, ha a főváros borissza közönsége egyszer rájön, hogy Budapest szőlőskertje nem csak évi négy alkalommal, a piknikek idején tart nyitva! Az Etyeki Kúria például egész évben várja vendégeit impozáns külső és belső tereivel, pompás boraival, ráadásul a vörösborok rajongóinak sem kell már feltétlenül Egerig utazniuk, hiszen a pinot noir eljövendő Mekkája csupán fél óra autóútra található a zajos Budapesttől. És hogy miért is írjuk mindezt jövőbe látóan, elégedett mosollyal az arcunkon? Lássuk!
Az Etyeki Kúria sok szempontból mintaértékű a hazai borászatok között. Lenyűgöző boraik, pompás technikai felszereltségük és felkészültségük mellett fiatal koruk ellenére bátran mernek újítani és a mások által diktált sallangokon csavarni egyet olyan furmányosan, hogy a végén ők kerüljenek nyertes pozícióba.
Az addig Bátori névre elkeresztelt pincészetet alig több mint 20 éve vásárolták meg a jelenlegi tulajdonosok, mellé hamarosan felépült a modern, mérnöki precizitású, ám mégis szemet gyönyörködtető építészeti alkotás, az új feldolgozó. A kezdeti másfél hektár mostanra több mint 40 hektárra duzzadt: Etyek mellett már Sopronban is termelnek szőlőt, és úgy hírlik, hamarosan feldolgozót is építenek. Mérész Sándor, az Etyeki Kúria főborásza közel egy évtizede érkezett a pincéhez, ahol első teendői közé tartozott, hogy a termékpalettát leszűkítse. Kezdetét vette az egyszerű, keresztszemes mintával díszített címkéjéről elhíresült alap és prémium szortiment karrierje.
A pincészet még a legendás egri borász, Gál Tibor tanácsára a borvidéken elsőként telepített pinot noirt, mondván, hogy a meszes talaj magas pH-ra képes, és ez a tulajdonság határozottan jól áll a fajtának. A kísérlet őket igazolta, a bor gyorsan közkedveltté vált, mi is örömmel tettünk eleget a vertikális pinot noir-kóstolóra szóló meghívásnak, amelyen öt, már forgalomban lévő tételt és egy most debütáló „válogatást“ töltöttek a poharunkba.
A pinot noir jól érzi magát Etyeken, a Kúriához érkező bortúrázók pedig – akik zömében külföldiek (!) – szeretik, hogy egy számukra is könnyen értelmezhető világfajtát kóstolhatnak itt. Bár még ma is újdonságként hangzik az a gondolat, hogy a borokat nem újszülött korukban kell fogyasztani – hanem fajtánként meghatározni az érlelhetőséget, és aszerint forgalomba bocsátani az egyes évjáratokat, azaz akkor, amikor a csúcson vannak –, a Kúriánál jó néhány évvel ezelőtt már észlelték a kristálygömbjükben, hogy a borvilág effelé a tendencia felé indul majd el. Mérész Sándor meglátása szerint a pinot noirt félelmetesen fiatalon fogyasztjuk – mármint a bor a fiatal, nem mi –, miközben 4-5 év palackos pihenés után sokkal szebb arcát mutatja. Hogy ez milyen mélyen igaz, arról volt szerencsénk most nekünk is meggyőződni.
Az Etyeki Kúria a vertikális pinot noir-borkóstoló során sem követte a hagyományokat. Nagy örömünkre nem extraktokról, maradék cukorról és a hordós érlelés hosszáról sztorizgatott Mérész Sándor és Nagy Vince kereskedelmi vezető, hanem a francia tanulmányút során szerzett élményekről, magáról Etyekről, az életérzésről, amelyet közvetíteni szeretnének, valamint a jövőbeli terveikről szólt az interaktívvá vált beszélgetés.
Ennyi bevezető után pedig lássuk a borokat!
A kezdésként kóstolt, még meglehetősen fiatal bor valójában szobrot állít annak az elképzelésnek, mely szerint a pinot noir többéves érlelés után jut el a tökéletes állapotába. Itt-ott bántóak a tanninok, az összesimult ízvilág még hiányzik, de azért azt, hogy ez a tétel is jó úton jár a teljesség felé, már lehet benne érezni. Ha lenne belőle itthon pár palack, mi biztosan eltennénk a pince mélyére pihenni még néhány évet, hogy újra előkerülhessen, amikor az ember már szinte elfelejtkezett róla.
Az előzőnél sokkal karakánabb, gyümölcsösebb, komplexebb bor. Konyakmeggy, csoki és fahéj keveredik benne, mi kókuszt is érzünk. Sok izgalmat rejt már most is, érdekel is a kérdés, hogy vajon milyen lesz majd 2019 karácsonyán!
A fekete címkéjű bor hordóhasználatában tér el a „nem válogatott“ évjáratos társától. A több szüreti időpont eredményét ízben zöld dió, zamatos gyümölcsösség, elegancia teszi tökéletessé. Érdemes dekantálni, hiszen percenként egyre több és más illat- és ízjegy jelenik meg benne.
Mostanában annyi jó bort kóstolunk 2014-ből, hogy lassan elfelejtjük minden idők egyik legpocsékabb évjáratának borzalmait. Érlelt pinot noir, hűvös, karakteres, komoly. Mint egy háborúból hazatért katona, aki még emlékszik ugyan a harctérre, de már boldogan, megannyi élettapasztalattal gazdagodva éli mindennapjait.
Aromatikájában ezerarcú bor kerül a poharunkba, kortyolva felmerül a gyanú, hogy szűretlenül került palackba. Érett gyümölcsök, dekadens fűszeresség, precíz hordóhasználat jellemzi.
A minivertikális utáni miniszavazás kategóriagyőztes bora, amely jólesően megmelengeti az ember szívét-lelkét. Meggyes bonbon, csoki, kávé és icipiszi kókusz teszi többek között különlegessé a kóstoló utolsó tételét. Vaskosabb, mégis a pinot noir könnyedséget idéző bor.
Mielőtt egy újabb fantasztikus élménnyel a zsebünkben útnak indulunk, az Etyeki Kúria beavat bennünket eljövendő terveikbe. Megtudjuk, hogy bővülni szeretnének, tervben van például egy új érlelőhelyiség felépítése, amelyben bőven lesz kapacitás a boraik tárolására. Így az éttermek és a kereskedők válláról is le tudják venni a terhet, és a boraik tökéletes állapotban kerülhetnek a fogyasztók asztalára.

References: kúria

 Kúria 
 Kúria 
 Kúria 
 Kúria 
 Kúria 
 Kúria